News Update: IMF อาจหั่น GDP จีน จากมอง 3.2% ปีนี้ และ 4.4% ปีหน้า จากข้อจำกัดโควิด - วิกฤติภาคอสังหาฯ - FINNOMENA
กองทุนการเงินระหว่างประเทศ (IMF) อาจต้องหั่นคาดการณ์การเติบโตของเศรษฐกิจจีน จากขยายตัว 3.2% ในปีนี้และ 4.4% ในปี 2023 เนื่องจากข้อจำกัดที่เกี่ยวข้องกับโควิด รวมถึงวิกฤติภาคอสังหาฯ
30 พ.ย. 2565

กองทุนการเงินระหว่างประเทศ (IMF) อาจต้องหั่นคาดการณ์การเติบโตของเศรษฐกิจจีน จากขยายตัว 3.2% ในปีนี้และ 4.4% ในปี 2023 เนื่องจากข้อจำกัดที่เกี่ยวข้องกับโควิด รวมถึงวิกฤติภาคอสังหาฯ
Kristalina Georgieva กรรมการผู้จัดการของ IMF กล่าวกับผู้สื่อข่าวเมื่อวานนี้ (29 พ.ย.) ว่า ความเสี่ยงของจีนอยู่ในด้านลบ ดังนั้นในช่วงเวลาที่ไม่แน่นอนสูงแบบนี้จึงมีความเป็นไปได้ที่ IMF อาจจะต้องปรับประมาณการ GDP ของจีนลง
ความไม่พอใจของชาวจีนต่อนโยบายโควิดเป็นศูนย์กำลังมาถึงจุดที่รัฐบาลต้องทำอะไรสักอย่างเกี่ยวกับเรื่องนี้ เพราะการล็อกดาวน์ การตรวจหาโควิดเป็นวงกว้าง และข้อจำกัดอื่นๆ ได้กระตุ้นให้เกิดการประท้วงครั้งประวัติศาสตร์ทั่วประเทศ
ขณะที่ผู้พัฒนาอสังหาฯ ในจีนผิดนัดชำระหนี้พันธบัตรสกุลเงินดอลลาร์จำนวนมากจนเป็นประวัติการณ์ในปีนี้ แต่ธนาคารขนาดใหญ่ที่รัฐบาลเป็นเจ้าของกำลังเสนอสินเชื่อใหม่อย่างน้อย 2.7 แสนล้านหยวน ให้กับผู้พัฒนาอสังหาฯ เพื่อบรรเทาความวุ่นวายในตลาดอสังหาฯ
Kristalina Georgieva กล่าวว่า จีนยังมีพื้นที่ในการใช้นโยบายการคลังเพื่อกระตุ้นเศรษฐกิจและตอบโต้แรงกดดันใดๆ ที่ทำให้การเติบโตลดลง โดยทาง IMF สนับสนุนนโยบายที่มีประสิทธิภาพมากขึ้นทั้งต่อจีนเองและต่อบทบาทของจีนในเศรษฐกิจโลก
ขณะที่ยอดผู้ติดเชื้อโควิดในจีนชะลอตัวครั้งแรกในรอบกว่าสัปดาห์ ทางการจีนรายงานผู้ติดเชื้อรายใหม่อยู่ที่ 38,421 รายในวันจันทร์ (28 พ.ย.) ลดลงจากยอดสูงสุดเป็นประวัติการณ์ในวันอาทิตย์ (27 พ.ย.) ที่ 40,052 ราย
ตัวเลขผู้ติดเชื้อดังกล่าวเป็นผู้ติดเชื้อที่แสดงอาการ 3,624 ราย และไม่แสดงอาการ 35,021 ราย ครั้งล่าสุดที่ยอดผู้ติดเชื้อลดลงจากวันก่อนหน้าคือวันที่ 19 พ.ย. นอกจากนี้จีนยังไม่พบผู้เสียชีวิตจากโควิดติดต่อกันเป็นวันที่ 2 ส่งผลให้ยอดผู้เสียชีวิตสะสมยังคงอยู่ที่ระดับ 5,233 ราย
ยอดผู้ติดเชื้อลดลงในมณฑลกวางตุ้งและฉงชิ่ง ซึ่งเป็น 2 มณฑลที่ได้รับผลกระทบหนักที่สุดในการระบาดโควิดครั้งล่าสุด แต่ในปักกิ่งพบผู้ติดเชื้อเพิ่มขึ้นจากวันก่อนหน้า เช่นเดียวกับเซี่ยงไฮ้ แม้ว่าจะมีขนาดเล็กกว่ามากก็ตาม
อ้างอิง:
https://www.bloomberg.com/news/articles/2022-11-29/imf-may-cut-china-growth-forecast-on-covid-property-chief-says?srnd=premium-asia&sref=e4t2werz 
https://www.cnbc.com/2022/11/29/chinas-covid-infections-drop-for-the-first-time-in-more-than-a-week.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
เศรษฐกิจจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA